ai4bharat/Pralekha huggingface dataset:
गृह मंत्रालय
केन्द्रीय गृह एवं सहकारिता मंत्री श्री अमित शाह ने चंद्रयान-3 की सफल लैंडिंग पर सभी देशवासियों, अथक मेहनत और गहन प्लानिंग करने वाली टीम चंद्रयान के सभी वैज्ञानिकों और इंजीनियर्स को बधाई दी
गृह मंत्री ने प्रधानमंत्री श्री नरेन्द्र मोदी जी का नई अंतरिक्ष नीति लाने के लिए आभार प्रकट किया
आज़ादी के अमृतकाल में हमारे देश को अंतरिक्ष के क्षेत्र में बहुत बड़ी सफलता प्राप्त हुई है, यह हम सबके लिए गौरव का क्षण है, हमारे वैज्ञानिकों और इंजीनियर्स के प्रयासों ने भारत को विश्व में गौरव दिलाने का काम किया है
चंद्रयान-3 मिशन से चंद्रमा पर पहुंचने वाला भारत चौथा और दक्षिणी ध्रुव पर पहुंचने वाला पहला देश बन गया है, चंद्रयान-3 मिशन चंद्रमा के दक्षिणी ध्रुव में छिपे रहस्यों को उजागर करेगा
मोदी सरकार की नई स्पेस पॉलिसी के तहत पिछले एक दशक में 55 स्पेसक्राफ्ट और 50 लॉंच व्हीकल मिशन चलाए गए, भारत ने एकसाथ 104 उपग्रह प्रक्षेपित करने का रिकॉर्ड बनाया, भारतप्रथम प्रयास में ही मंगल ग्रह पर पहुंचने वाला पहला देश बना और आज चंद्रयान-3 मिशन को भी सफलता मिली है
मोदी सरकार द्वारा 2020 में अंतरिक्ष क्षेत्र में किए गए सुधारों से प्राइवेट प्लेयर्स को मौका मिला है और इससे हमारे मिशन को गति मिलेगी
भारत का अंतरिक्ष क्षेत्र देश की महत्वाकांक्षाओं को नई ऊंचाइयों पर ले जाने वाला है, जो अंतरिक्ष परियोजनाओं के लिए दुनिया के लिए लॉन्चपैड के रूप में पहचाना जाएगा
भारतीय कंपनियों के लिए अंतरिक्ष का प्रवेश द्वार खुलने से हमारे युवाओं के लिए रोजगार के ढेर सारे अवसर पैदा होंगे
केन्द्रीय गृह एवं सहकारिता मंत्री श्री अमित शाह ने चंद्रमा पर निर्धारित समय और स्थान पर चंद्रयान-3 की सफल लैंडिंग पर सभी देशवासियों और अथक मेहनत और गहन प्लानिंग करने वाली टीम चंद्रयान के सभी वैज्ञानिकों और इंजीनियर्स को बधाई दी है। अपने वीडियो संदेश में केन्द्रीय गृह मंत्री ने प्रधानमंत्री श्री नरेन्द्र मोदी जी का भारत के स्पेस मिशन की कल्पना के लिए नई अंतरिक्ष नीति लाने के लिए आभार प्रकट किया।
गृह मंत्री ने कहा कि आज़ादी के अमृतकाल में हमारे देश को अंतरिक्ष के क्षेत्र में बहुत बड़ी सफलता प्राप्त हुई है, यह हम सबके लिए गौरव का क्षण है। उन्होंने कहा कि देश के वैज्ञानिकों औऱ इंजीनियर्स के प्रयासों ने भारत को विश्व में गौरव दिलाने का काम किया है। श्री शाह ने कहा कि चंद्रयान-3 मिशन से भारत चंद्रमा पर पहुंचने वाला चौथा और दक्षिणी ध्रुव पर पहुंचने वाला पहला देश बन गया है। भारत का चंद्रयान-3 मिशन चंद्रमा के दक्षिणी ध्रुव में छिपे रहस्यों को उजागर करेगा। उन्होने कहा कि आने वाला अमृतकाल अंतरिक्ष के क्षेत्र में और भारत के भविष्य के लिए मंगलकारक है और आज का चंद्रयान-3 मिशन इसका द्योतक है। उन्होंने कहा कि आज का दिन समस्त देशवासियों के लिए एक गौरव का दिन है।
श्री अमित शाह ने कहा कि मोदी सरकार की नई स्पेस पॉलिसी के तहत पिछले एक दशक में 55 स्पेसक्राफ्ट और 50 लॉंच व्हीकल मिशन चलाए गए। साथ ही भारत ने एकसाथ 104 उपग्रह प्रक्षेपित करने का रिकॉर्ड बनाया, भारत प्रथम प्रयास में ही मंगल ग्रह पर पहुंचने वाला पहला देश बना और आज चंद्रयान-3 मिशन को भी सफलता मिली है। उन्होंने कहा कि मोदी सरकार द्वारा 2020 में अंतरिक्ष क्षेत्र में किए गए सुधारों से प्राइवेट प्लेयर्स को मौका मिला है और इससे हमारे मिशन को गति मिलेगी।
गृह मंत्री ने कहा कि भारत का अंतरिक्ष क्षेत्र देश की महत्वाकांक्षाओं को नई ऊंचाइयों पर ले जाने वाला है, जो अंतरिक्ष परियोजनाओं के लिए दुनिया के लिए लॉन्चपैड के रूप में पहचाना जाएगा। उन्होंने कहा कि भारतीय कंपनियों के लिए अंतरिक्ष का प्रवेश द्वार खुलने से हमारे युवाओं के लिए रोजगार के ढेर सारे अवसर पैदा होंगे।
प्रधानमंत्री कार्यालय
प्रधानमंत्री की मिस्र के राष्ट्रपति से मुलाकात
अरब गणराज्य मिस्र के राष्ट्रपति महामहिम श्री अब्देल फतह अल-सिसी ने 25 जून 2023 को अल-इत्तिहादिया पैलेस में प्रधानमंत्री श्री नरेन्द्र मोदी की अगवानी की।
दोनों नेताओं ने जनवरी 2023 में गणतंत्र दिवस समारोह में मुख्य अतिथि के रूप में राष्ट्रपति श्री सिसी की राजकीय यात्रा को स्नेहपूर्वक याद किया और इससे द्विपक्षीय संबंधों को मिली गति का स्वागत किया। उन्होंने इस बात पर भी सहमति प्रकट की कि मिस्र की कैबिनेट में नव गठित 'इंडिया यूनिट' द्विपक्षीय सहयोग को आगे बढ़ाने की दिशा में कारगर है।
दोनों नेताओं ने भारत और मिस्र के बीच विशेष रूप से व्यापार और निवेश, सूचना प्रौद्योगिकी, रक्षा और सुरक्षा, नवीकरणीय ऊर्जा, कृषि, स्वास्थ्य, संस्कृति और लोगों के बीच पारस्परिक संबंधों जैसे क्षेत्रों में साझेदारी को और प्रगाढ़ बनाने के तरीकों के बारे में चर्चा की।
प्रधानमंत्री और राष्ट्रपति श्री सिसी ने खाद्य व ऊर्जा असुरक्षा, जलवायु परिवर्तन और ग्लोबल साउथ के लिए मिलकर आवाज उठाने की आवश्यकता जैसे मुद्दों को रेखांकित करते हुए जी-20 में सहयोग बढ़ाने के बारे में भी चर्चा की। प्रधानमंत्री ने सितंबर 2023 में नई दिल्ली में आयोजित होने वाले जी-20 देशों के नेताओं के शिखर सम्मेलन में राष्ट्रपति श्री सिसी का स्वागत करने के प्रति उत्सुकता प्रकट की।
दोनों नेताओं द्वारा द्विपक्षीय संबंधों को "रणनीतिक साझेदारी" तक बढ़ाने के लिए एक समझौते पर हस्ताक्षर किए गए। कृषि, पुरातत्व एवं पुरावशेष और प्रतिस्पर्धा कानून के क्षेत्र में तीन समझौता ज्ञापनों पर भी हस्ताक्षर किए गए।
इस अवसर पर मिस्र के प्रधानमंत्री महामहिम श्री मुस्तफा मैडबौली और उनकी कैबिनेट के कई अन्य वरिष्ठ मंत्री भी उपस्थित थे। भारत की ओर से विदेश मंत्री, राष्ट्रीय सुरक्षा सलाहकार और वरिष्ठ अधिकारी मौजूद थे।
स्वास्थ्य एवं परिवार कल्याण मंत्रालय
टीकाकरण अभियान का 45वां दिन- कोविड-19 टीकाकरण के अगले चरण की शुरूआत
आज को-विन पोर्टल पर 25 लाख लाभार्थियों ने पंजीकरण कराया ; इनमें 24.5 लाख नागरिक लाभार्थी हैं
कोविड-19 वैक्सीन की 1.47 करोड़ से अधिक खुराकें दी जा चुकी हैं
आज शाम सात बजे तक 4.27 लाख वैक्सीन की खुराक दी गईं
देश में दी गई कोविड-19 वैक्सीन की खुराकों की कुल संख्या आज 1.47 करोड़ से अधिक हो गई हैं।
देशव्यापी टीकाकरण अभियान 16 जनवरी 2021 को शुरू किया गया था। फ्रंटलाइन कर्मियों  का टीकाकरण 2 फरवरी 2021 से शुरू हुआ था। कोविड-19 टीकाकरण का अगला चरण आज शुरू हुआ है। टीकाकरण के इस चरण में 60 वर्ष से अधिक आयु के व्यक्तियों तथा 45 साल वर्ष और इससे अधिक आयु के बीमार व्यक्तियों को कोविड के टीके लगाए जा रहे हैं।
आज 25 लाख संभावित लाभार्थियों ने को-विन पोर्टल पर पंजीकरण कराया। इसमें से 24.5 लाख नागरिक हैं और बकाया लोग स्वास्थ्यकर्मी और फ्रंटलाइन कर्मी हैं। आज लगभग 6.44 लाख नागरिक लाभार्थियों ने टीके लगवाने के लिए अपाइंटमेंट लिए हैं।
अस्थायी रिपोर्ट के अनुसार आज शाम 7 बजे तक कुल 1,47,28,569 वैक्सीन खुराक दी जा चुकी हैं।
इनमें पहली खुराक लेने वाले 66,95,665 एचसीडब्ल्यू, दूसरी खुराक लेने वाले 25,57,837 एचसीडब्ल्यू, और पहली खुराक लेने वाले 53,27,587 एफएलडब्ल्यू और 60 साल से अधिक उम्र के 1,28,630 लाभार्थी तथा 45 और इससे अधिक आयु के 18,850 रोगग्रस्त लाभार्थी शामिल हैं।
अस्थायी रिपोर्ट के अनुसार राष्ट्रव्यापी कोविड-19 टीकाकरण के 45वें दिन आज शाम 7 बजे तक कुल 4,27,072 वैक्सीन की खुराकें दी गईं। जिसमें से 3,25,485 लाभार्थियों को पहली खुराक दी गई और 1,01,587 एचसीडब्ल्यू को वैक्सीन की दूसरी खुराक दी गई। अंतिम रिपोर्ट आज देर रात तक तैयार की जाएगी।
|
|
दिनांक 1 मार्च 2021
|
|
एचसीडब्ल्यू
|
|
एफएलडल्ब्यू
|
|
45 से 60 वर्ष की आयु के बीमार लाभार्थी
|
|
60 वर्ष से अधिक आयु के लाभार्थी
|
|
कुल उपलब्धि
|
|
पहली खुराक
|
|
दूसरी खुराक
|
|
पहली खुराक
|
|
पहली खुराक
|
|
पहली खुराक
|
|
पहली खुराक
|
|
दूसरी खुराक
|
|
25,656
|
|
1,01,587
|
|
1,52,349
|
|
18,850
|
|
1,28,630
|
|
3,25,485
|
|
1,01,587
विद्युत मंत्रालय
एनटीपीसी ने ग्रेविटी आधारित ऊर्जा भंडारण प्रौद्योगिकी के लिए एनर्जी वॉल्ट के साथ समझौता ज्ञापन पर हस्ताक्षर किए
मिश्रित ब्लॉकों के निर्माण के लिए कोयले की राख का उपयोग किया जाएगा
एनटीपीसी लिमिटेड भारत में सबसे बड़ी बिजली उत्पादन उपयोगिता है, ने आज एनर्जी वॉल्ट होल्डिंग्स, इंक.   के साथ समझौता ज्ञापन  पर हस्ताक्षर करने की घोषणा की। समझौता ज्ञापन का उद्देश्य है एक संयुक्त व्यवहार्यता अध्ययन के परिणाम के आधार पर एनर्जी वॉल्ट की ईवीएक्सटीएम गुरुत्वाकर्षण-आधारित ऊर्जा भंडारण प्रौद्योगिकी और सॉफ्टवेयर समाधानों की तैनाती के लिए एक दीर्घकालिक रणनीतिक साझेदारी को सहयोग और औपचारिक बनाना। प्रौद्योगिकी समग्र ब्लॉकों के निर्माण के लिए कोयले की राख के लाभकारी उपयोग की भी पेशकश करती है। एनर्जी वॉल्ट की गुरुत्वाकर्षण आधारित ऊर्जा भंडारण प्रणाली।
एनटीपीसी के अध्यक्ष और प्रबंध निदेशक गुरदीप सिंह ने कहा, "एक बड़े, एकीकृत बिजली उत्पादक के रूप में, एनटीपीसी के लिए भारत की अर्थव्यवस्था को डीकार्बोनाइज करने के लिए एक विविध स्वच्छ ऊर्जा पोर्टफोलियो होना महत्वपूर्ण है। हमने भारत के ऊर्जा परिवर्तन का नेतृत्व करने के लिए अपने नवीकरणीय क्षमता वृद्धि लक्ष्यों को बढ़ाया है। लक्ष्य और हम लक्ष्यों को प्राप्त करने के लिए सौर, पवन, आरटीसी और हाइब्रिड परियोजनाओं पर ध्यान केंद्रित कर रहे हैं। एनर्जी वॉल्ट के साथ सहयोग से एनटीपीसी को समग्र ब्लॉकों के निर्माण के लिए कोयले की राख का उपयोग करके एक स्थायी दृष्टिकोण के माध्यम से अपने ऊर्जा संक्रमण लक्ष्यों को आगे बढ़ाने में मदद मिलेगी। यह सहयोग एक वृत्ताकार अर्थव्यवस्था को भी बढ़ावा देगा।"
एनर्जी वॉल्ट के सह-संस्थापक और सीईओ रॉबर्ट पिकोनी ने कहा, "हम एनटीपीसी के साथ साझेदारी करने और स्वच्छ ऊर्जा संक्रमण में भारत की सबसे बड़ी बिजली उपयोगिता का समर्थन करने के लिए उत्साहित हैं।" एनर्जी वॉल्ट का मिशन टिकाऊ, कार्बन मुक्त ऊर्जा को वास्तविकता बनाना है।" और यह घोषणा ऊर्जा के लिए सबसे बड़े वैश्विक बाजारों में से एक में विस्तार के साथ उस लक्ष्य की ओर और प्रगति का प्रतीक है। एनटीपीसी के साथ हमारा सहयोग कई महाद्वीपों में पहले घोषित वाणिज्यिक विस्तार पर आधारित है क्योंकि हमने इस साल की शुरुआत में एक सार्वजनिक कंपनी में संक्रमण किया था। "
प्रधानमंत्री कार्यालय
प्रधानमंत्री काहिरा में अल-हकीम मस्जिद गए
प्रधानमंत्री श्री नरेन्द्र मोदी मिस्र की राजकीय यात्रा के दौरान काहिरा में अल-हकीम मस्जिद गए।
मिस्र के पर्यटन और पुरावशेष मंत्री डॉ. मुस्तफा वज़ीरी ने प्रधानमंत्री की अगवानी की। प्रधानमंत्री ने बोहरा समुदाय के नेताओं से भी मुलाकात की, जो इस फातिमीद युग की शिया मस्जिद के रख-रखाव में सक्रिय रूप से शामिल हैं। उन्होंने भारत और मिस्र के लोगों के बीच प्रगाढ़ संबंधों पर प्रकाश डाला।
विशेष सेवा एवं फीचर्स
केंद्रीय इलेक्ट्रॉनिक्स और सूचना प्रौद्योगिकी मंत्रालय  के राज्य मंत्री श्री राजीव चंद्रशेखर ने कहा, शासन और विकास में तकनीकी का उपयोग करने में प्रमुख राष्ट्र बना भारत
केंद्रीय इलेक्ट्रॉनिक्स और सूचना प्रौद्योगिकी मंत्रालय  के राज्य मंत्री श्री राजीव चंद्रशेखर ने राष्ट्रीय डेटा केंद्र और क्लाउड नीति के मसौदे पर उद्योग परामर्श के दौरान कहा कि शासन और विकास के लिए तकनीकी का उपयोग करने में भारत प्रमुख राष्ट्र बन गया है।
मंत्री ने कहा कि नीति का उद्देश्य डेटा सेंटर और क्लाउड संचालन में स्वदेशी मंचों/समाधानों के उपयोग को प्रोत्साहित करना है। उन्होंने कहा कि नीति का उद्देश्य ऊर्जा कुशल, टिकाऊ और हरित डेटा केंद्रों की स्थापना को सुविधाजनक बनाना है।
उन्होंने कहा कि नेशनल डेटा सेंटर की जरूरत के अलावा हमें भारत केंद्रित क्लाउड स्पेस की जरूरत है। उन्होंने कहा कि प्रधानमंत्री श्री नरेन्द्र मोदी के नेतृत्व में सरकार उद्योगों से विचार लेने के लिए खुली है और देश के विकास को लेकर बदलाव करने के लिए तैयार है।
एमईआईटीवाई के संयुक्त सचिव श्री अमितेश कुमार सिन्हा ने कहा कि राष्ट्रीय डेटा केंद्र पर मसौदा नीति का इरादा 2027 तक 2000 मेगावॉट की क्षमता वृद्धि के साथ देश में अनुमानित डेटा केंद्र क्षमता में वृद्धि को गति देना है।
उन्होंने कहा कि वर्तमान में भारत में डेटा केंद्रों के लिए लगभग 499 मेगावॉट स्थापित बिजली क्षमता है और 2023 तक 1007 मेगावॉट तक बढ़ने का अनुमान है।
5 मेगावॉट डेटा सेंटर  की स्थापना के लिए घटकवार लागत को अलग करना और निर्माण के पहले, निर्माण और निर्माण के बाद की स्थितियों के दौरान डेटा केंद्रों की स्थापना के लिए आवश्यक परियोजना स्थितियों के साथ सामान्य अनुमोदन की सूची पर चर्चा की गई।
इस चर्चा में स्थानीय मूल्य संवर्धन के लिए प्रोत्साहन देने सहित विभिन्न सुझावों पर चर्चा की गई। इसमें वास्तविक और वर्चुअल माध्यम से लगभग 300 उद्योग प्रतिनिधियों ने भाग लिया।
खान मंत्रालय
केन्द्रीय मंत्रिमंडल ने खनिज संसाधनों के क्षेत्र में सहयोग के लिए भारत और अर्जेंटीना गणराज्य के बीच समझौता ज्ञापन को मंज़ूरी दी
प्रधानमंत्री श्री नरेन्द्र मोदी की अध्यक्षता में हुई केन्द्रीय मंत्रिमंडल की बैठक में भारत सरकार के खान मंत्रालय और अर्जेंटीना गणराज्य के उत्पादकता विकास मंत्रालय के खनन नीति सचिवालय के बीच सहयोग संबंधी समझौता ज्ञापन हस्ताक्षर किए जाने को मंज़ूरी दी गई।
यह समझौता ज्ञापन खनिज संसाधनों के क्षेत्र में सहयोग के लिए एक संस्थागत तंत्र उपलब्ध कराएगा।
इस समझौता ज्ञापन का उद्देश्य लीथियम का उत्खनन, खनन और लाभ हासिल करना, बेस मेटल्स के क्षेत्र में संयुक्त उद्यम लगाने की संभावनाओं, पारस्परिक लाभ के लिए रणनीतिक रूप से महत्वपूर्ण खनिज, तकनीकी एवं वैज्ञानिक सूचना और विचार एवं ज्ञान का आदान-प्रदान, प्रशिक्षण एवं क्षमता निर्माण करना तथा खनन गतिविधियों के क्षेत्र में निवेश व विकास को प्रोत्साहन समेत खनिज अन्वेषण और विकास को प्रोत्साहन के लिए सहयोग से गतिविधियों को मजबूत करना है। इस प्रकार नवाचार के लक्ष्यों को हासिल किया जा सकेगा।
रक्षा मंत्रालय
भारत मालदीव संयुक्त युद्धाभ्यास इकूवेरीन-2019
(पुणे में आयुध सैन्य स्टेशन के विदेश प्रशिक्षण नोड में 20 अक्टूबर, 2019 को भारत-मालदीव संयुक्त युद्धाभ्यास एक्स इकूवेरीन-2019 सम्पन्न हुआ। यह युद्धाभ्यास 7 अक्टूबर, 2019 को शुरू किया गया था। इसमें संयुक्त राष्ट्र के शासनादेश के तहत अर्द्ध-शहरी वातावरण में उग्रवाद से निपटने और आतंकवाद का मुकाबला करने में सैन्य टुकड़ियों के संयुक्त प्रशिक्षण सहित दोनों सैन्य टुकड़ियों के बीच आपसी संचालन क्षमता और तालमेल विकसित करना शामिल है।
दोनों देशों की सेनाओं की टुकड़ियों ने 20 अक्टूबर, 2019 को आयोजित प्रमाणन अभ्यास के रूप में विशेष तौर पर संयुक्त रूप से आतंकवाद विरोधी संचालन किये, जिसमें दोनों सेनाओं के गणमान्य व्यक्ति उपस्थित थे। दोनों देशों के वरिष्ठ अधिकारियों की उपस्थिति में भारतीय सेना के मेजर जनरल जे. जे. मैथ्यूज ने प्रमाणन अभ्यास की समीक्षा की। ब्रिगेडियर जनरल वासे वहीद ने मालदीव सेना का प्रतिनिधित्व किया। यह अभ्यास एक भव्य समारोह के साथ 20 अक्टूबर, 2019 को सम्पन्न हुआ।
अभ्यास इकूवेरीन-2019 दोनों भागीदार देशों के बीच आपसी संबंधों और भाईचारे को बढ़ावा देने में काफी सफल था। दोनों देशों की सैन्य टुकड़ियों ने अपने-अपने देश के विभिन्न क्षेत्रों की सर्वश्रेष्ठ परम्पराओं को साझा किया, जो दोनों सेनाओं के बीच आपसी समझदारी बढ़ाने तथा परस्पर विश्वास एवं सहयोग को मजबूत करने का एक अवसर साबित हुआ।
इलेक्ट्रानिक्स एवं आईटी मंत्रालय
यूआईडीएआई की "रीइमेजिन आधार" थीम के साथ ग्लोबल फिनटेक फेस्ट में वापसी
यूआईडीएआई ने जीएफएफ 2023 में उद्योग भागीदारों के साथ अपने उत्पाद संवर्द्धन और सहयोग का प्रदर्शन किया
भारतीय विशिष्ट पहचान प्राधिकरण  आधार पहचान मंच का लाभ उठाने और निवासियों को उनकी उंगलियों पर कई सेवाओं का लाभ उठाने में सहायता करने के लिए निर्बाध सेवाएं प्रदान करने के लिए लगातार प्रयासरत है।
इस साल यूआईडीएआई ने मुंबई में ग्लोबल फिनटेक फेस्टिवल में "रीइमेजिनिंग आधार #ऑथेंटिकेशन" थीम के तहत पूरी तरह से देश में ही विकसित एआई  और एमएल इंजन द्वारा संचालित अपनी बेहतर चेहरा प्रमाणिकरण सुविधा का प्रदर्शन किया।
दिशानिर्देश 2022 के तहत यूआईडीएआई तेजी से प्रौद्योगिकी अपनाने और निवासियों को और भी बेहतर सेवाएं प्रदान करने के लिए प्रयास किए हैं। बेहतर समाधान खोजने के बड़े उद्देश्य के साथ उद्योग और फिनटेक भागीदारों को यूआईडीएआई के साथ सहयोग करने के लिए प्रोत्साहित किया जा रहा है।
इस नीति के तहत यूआईडीएआई ने चेहरे के प्रमाणीकरण की बेहतर सुविधाओं के लिए के लिए पिछले कुछ महीनों में एयरटेल पेमेंट्स बैंक के साथ मिलकर काम किया है। यह धोखाधड़ी का पता लगाने और रोकथाम तंत्र को सुदृढ़ करते हुए कम रोशनी की स्थिति में चेहरे का फोटो लेने के लिए मिलकर काम करने वाली दोनों टीमों के माध्यम से हासिल किया गया था।
महात्मा गांधी राष्ट्रीय ग्रामीण रोजगार गारंटी अधिनियम  के लाभार्थियों के लिए उपस्थिति प्रणाली और बैंकों द्वारा ग्राहक अधिग्रहण प्रक्रिया जैसे भागीदार उपयोग-मामलों का भी प्रदर्शन किया गया।
जीएफएफ 2023 के हिस्से के रूप में, यूआईडीएआई ने सहयोग, सह-नवाचार और व्यापक रूप से अवसरों का पता लगाने के इरादे से विभिन्न फिनटेक फर्मों और संबंधित इकोसिस्टम अधिकारियों के साथ आधार को अपनाने के लिए "रीइमेजिन आधार #टुगेदर" थीम के तहत एक उद्योग बैठक भी आयोजित की।
नवाचार पर अतिरिक्त ध्यान देने के साथ, यूआईडीएआई ने एक नए सैंडबॉक्स इन्वाइरन्मेंट  के भीतर नवाचार के लिए रोडमैप और अनुसंधान एवं विकास और नवाचार की सुविधा के लिए यूआईडीएआई टेक सेंटर में एक समर्पित अत्याधुनिक इनोवेशन लैब भी है।
आधार के सुरक्षित, निर्बाध और समावेशी उपयोग की दिशा में निवासियों को सक्षम बनाने के लिए सभी शिक्षाविदों और उद्योग भागीदारों को एक साथ मिलकर काम करने के लिए प्रोत्साहित करने के लिए टीम यूआईडीएआई का यह प्रमुख कदम था।
गृह मंत्रालय
केंद्रीय गृह मंत्री एवं सहकारिता मंत्री श्री अमित शाह ने कहा कि एक सच्चा नेता हर परिस्थिति में अपने लोगों के साथ खड़ा रहता है
प्रधानमंत्री श्री नरेन्द्र मोदी जी भारत के सफल चंद्र मिशन, चंद्रयान 3 से जुड़े इसरो वैज्ञानिकों से मिलने के लिए आज सुबह ग्रीस से सीधे बेंगलुरु पहुंचे
बेंगलुरु में वैज्ञानिकों को उनका प्रेरणादायक संबोधन भारत की आसमान छूने वाली शानदार उपलब्धि का गुणगान था
23 अगस्त भारत के लिए एक ऐतिहासिक दिन है, क्योंकि यह उसके चंद्र मिशन चंद्रयान 3 की उपलब्धि का प्रतीक है
प्रधानमंत्री श्री नरेंद्र मोदी जी ने आज इसे 'राष्ट्रीय अंतरिक्ष दिवस' के रूप में घोषित किया, ताकि इस मिशन के पीछे भारत के वैज्ञानिकों की सफलता की कहानी हर आने वाली पीढ़ी तक पहुंचे
यह निर्णय भारतीय वैज्ञानिकों को 'तिरंगे' के गौरव को ऊंचा रखते हुए अंतरिक्ष खोज के क्षेत्र में नई ऊंचाइयां हासिल करने के लिए प्रेरित करता रहेगा
भारत के चंद्र मिशन की ऐतिहासिक सफलता से हमारे वैज्ञानिकों ने एक अमिट छाप छोड़ी है
इस उपलब्धि का जश्न मनाने के लिए प्रधानमंत्री श्री नरेंद्र मोदी जी ने चंद्रयान-3 के लैंडिंग स्थल का नाम 'शिवशक्ति' और जहां चंद्रयान-2 गिरा था उस स्थान का नाम 'तिरंगा' यह याद दिलाने के लिए रखा है कि 'कोई भी विफलता स्थायी नहीं होती है'
केंद्रीय गृह मंत्री एवं सहकारिता मंत्री श्री अमित शाह ने कहा है कि एक सच्चा नेता हर परिस्थिति में अपने लोगों के साथ खड़ा रहता है। एक्स पर अपने श्रृंखलाबद्ध पोस्ट में श्री अमित शाह ने कहा कि प्रधानमंत्री श्री नरेन्द्र मोदी जी भारत के सफल चंद्र मिशन, चंद्रयान 3 से जुड़े इसरो वैज्ञानिकों से मिलने के लिए आज सुबह ग्रीस से सीधे बेंगलुरु पहुंचे। बेंगलुरु में वैज्ञानिकों को उनका प्रेरणादायक संबोधन भारत की आसमान छूने वाली शानदार उपलब्धि का गुणगान था।
केंद्रीय गृह एवं सहकारिता मंत्री ने कहा कि 23 अगस्त भारत के लिए एक ऐतिहासिक दिन है, क्योंकि यह उसके चंद्र मिशन चंद्रयान 3 की उपलब्धि का प्रतीक है। प्रधानमंत्री श्री नरेंद्र मोदी जी ने आज इसे 'राष्ट्रीय अंतरिक्ष दिवस' के रूप में घोषित किया, ताकि इस मिशन के पीछे भारत के वैज्ञानिकों की सफलता की कहानी हर आने वाली पीढ़ी तक पहुंचे। यह निर्णय भारतीय वैज्ञानिकों को 'तिरंगे' के गौरव को ऊंचा रखते हुए अंतरिक्ष खोज के क्षेत्र में नई ऊंचाइयां हासिल करने के लिए प्रेरित करता रहेगा।
श्री अमित शाह ने कहा कि भारत के चंद्र मिशन की ऐतिहासिक सफलता से हमारे वैज्ञानिकों ने एक अमिट छाप छोड़ी है। इस उपलब्धि का जश्न मनाने के लिए प्रधानमंत्री श्री नरेंद्र मोदी जी ने चंद्रयान-3 के लैंडिंग स्थल का नाम 'शिवशक्ति' और जहां चंद्रयान-2 गिरा था उस स्थान का नाम 'तिरंगा' यह याद दिलाने के लिए रखा है कि 'कोई भी विफलता स्थायी नहीं होती है'।
पर्यावरण, वन एवं जलवायु परिवर्तन मंत्रालय
लद्दाख का त्सो कर वेटलैंड कॉम्प्लेक्स अब अंतर्राष्ट्रीय महत्व की आर्द्रभूमि
भारत में रामसर स्थलों की संख्या अब 42 हुई
भारत ने लद्दाख के त्सो कर आर्द्रभूमि क्षेत्र को अपने 42वें रामसर स्थल के रूप में शामिल किया है। यह केंद्र शासित प्रदेश लद्दाख का दूसरा ऐसा स्थल है।
पर्यावरण, वन एवं जलवायु परिवर्तन मंत्री श्री प्रकाश जावड़ेकर ने खुशी व्यक्त करते हुए आज एक ट्वीट संदेश में यह जानकारी साझा की।
त्सो कर घाटी एक अत्यधिक ऊंचाई वाला आर्द्रभूमि क्षेत्र है जहां दो प्रमुख जलप्रपात हैं जो लद्दाख के चांगथांग क्षेत्र के दक्षिण में लगभग 438 हेक्टेयर क्षेत्र में विस्तृत मीठे पानी की झील स्टारत्सपुक त्सो और उत्तर में 1800 हेक्टेयर क्षेत्र में विस्तृत खारे पानी की झील त्सो कर खुद स्थित है। इसे त्सो कर कहा जाता है जिसका अर्थ है सफेद नमक। इस क्षेत्र में मौजूद अत्यधिक खारे पानी के वाष्पीकरण के कारण किनारे पर सफेद नमक की पपड़ी पाई जाती है।
बर्ड लाइफ इंटरनेशनल के अनुसार त्सो कर घाटी ए1 श्रेणी का एक महत्वपूर्ण पक्षी क्षेत्र  और यह मध्य एशियाई उड़ान मार्ग का एक महत्वपूर्ण स्थान है। यह स्थान भारत में काले गर्दन वाली सारस पक्षी  का एक महत्वपूर्ण प्रजनन क्षेत्र है। यह आईबीए ग्रेट क्रेस्टेड ग्रीबे , बार-हेडेड गीज यानी कलहंस , रूडी शेल डक यानी बतख , ब्राउन-हेडेड गल , लेसर सैंड-प्लोवर  और कई अन्य प्रजातियों के लिए एक प्रमुख प्रजनन क्षेत्र है।
रामसर सूची का उद्देश्य आर्द्रभूमि के एक अंतर्राष्ट्रीय नेटवर्क का विकास और रखरखाव करना है जो वैश्विक जैव विविधता के संरक्षण एवं उनके पारिस्थितिक तंत्र के घटकों, प्रक्रियाओं और लाभों के रखरखाव के जरिये मानव जीवन को बनाए रखने के लिए महत्वपूर्ण हैं।
आर्द्रभूमि क्षेत्र भोजन, पानी, फाइबर, भूजल पुनर्भरण, जल शोधन, बाढ़ नियंत्रण, कटाव नियंत्रण और जलवायु विनियमन जैसे महत्वपूर्ण संसाधन एवं पारिस्थितिकी सेवाएं प्रदान करता है। वास्तव में वह पानी का एक बड़ा स्रोत होता है और मीठे पानी की हमारी मुख्य आपूर्ति आर्द्रभूमि के एक समूह से होकर गुजरती है जो वर्षा जल को सोखने और पानी को रिचार्ज करने में मदद करती है। पर्यावरण, वन एवं जलवायु परिवर्तन मंत्रालय इस क्षेत्र का उपयोग सुनिश्चित करने के लिए केंद्र शासित प्रदेश आर्द्रभूमि प्राधिकरण के साथ मिलकर काम करेगा।
सड़क परिवहन एवं राजमार्ग मंत्रालय
श्री नितिन गडकरी ने महाराष्ट्र के औरंगाबाद में 5,569 करोड़ रुपये की 7 राष्ट्रीय राजमार्ग परियोजनाओं का उद्घाटन किया
केंद्रीय सड़क परिवहन और राजमार्ग मंत्री श्री नितिन गडकरी ने औरंगाबाद जिले के विकास को एक नया आयाम देने की दिशा में एक और कदम उठाया है। उन्होंने आज 5,569 करोड़ रुपये की 7 राष्ट्रीय राजमार्ग परियोजनाओं का उद्घाटन किया है। औरंगाबाद, महाराष्ट्र के प्रमुख औद्योगिक और शैक्षिक केंद्रों में से एक है।
इस अवसर पर उन्होंने कहा कि औरंगाबाद जिले में पर्यटन केंद्रों के विकास के लिए शहर में सड़क परिवहन महत्वपूर्ण है, जो कि राज्य का एक प्रमुख पर्यटन स्थल है। मंत्री ने कहा कि इन राष्ट्रीय राजमार्ग परियोजनाओं के निर्माण से परिवहन के साथ-साथ औरंगाबाद जिले के विकास में तेजी आएगी। शहर में यातायात में सुधार से दुर्घटनाओं और पर्यावरण प्रदूषण की संख्या को कम करने में सहायता मिलेगी। उन्होंने आगे कहा कि जिले के ग्रामीण इलाकों से शहर तक आसानी से पहुंचा जा सकेगा।
श्री गडकरी ने कहा कि जल संकट से जूझ रहे औरंगाबाद जिले में सड़क परियोजनाओं के माध्यम से जल संकट को दूर करने के प्रयास किए गए हैं। उन्होंने बताया कि सड़कों के निर्माण में बुलढाणा पैटर्न के अनुरूप कई तालाबों का निर्माण किया गया है और सड़कों के निर्माण में मिट्टी और पत्थरों का उपयोग किया गया है।
मंत्री ने आगे कहा कि इसके माध्यम से अडगांव-गंधेली, वाल्मी व नक्षत्रवाड़ी क्षेत्र, तीसगांव और साजापुर गांव क्षेत्रों में बनाए गए तालाबों से निकाली गई मिट्टी का दोहरा लाभ मिला है। गहरीकरण ने हर एक क्षेत्र में तालाब के निर्माण को संभव बनाया है। श्री गडकरी ने कहा कि वह भूजल स्तर में बढ़ोतरी कर जल संकट को कम करने में सहायता करेंगे। उन्होंने आगे बताया कि जिले में ऐसे तालाबों के निर्माण के चलते अब भूजल की क्षमता बढ़कर 14 लाख क्यूबिक मीटर हो गई है।
संस्कृति मंत्रालय
नेताजी सुभाष चंद्र बोस की कलाकृतियों के संबंध में संस्कृति मंत्रालय का स्पष्टीकरण
संस्कृति मंत्रालय ने स्पष्ट किया है कि नेताजी सुभाष चंद्र बोस की लापता कलाकृतियों के संबंध में मीडिया में आ रही खबरें पूरी तरह से गलत हैं। मंत्रालय ने कहा है कि इस साल 23 जनवरी को नेताजी सुभाष चंद्र बोस की 125वीं जयंती के मौके पर कोलकाता के विक्टोरिया मेमोरियल में एक प्रदर्शनी का उद्घाटन किया गया था, जहां पर इन कलाकृतियों को प्रदर्शित किया गया था। इन कलाकृतियों को एएसआई द्वारा लाल किला संग्रहालय से विक्टोरिया मेमोरियल को उधार में दिया गया था। इसके लिए उचित प्रक्रिया का पालन किया गया था, जिसमें दोनों संगठनों के बीच एक औपचारिक समझौता-पत्र  पर हस्ताक्षर भी किए गए थे। यह एमओयू छह महीने के लिए मान्य है और एक साल तक बढ़ाया जा सकता है। इन कलाकृतियों को उचित सुरक्षा और बीमा के साथ कोलकाता भेजा गया था। मंत्रालय ने यह भी कहा है कि संग्रहालयों के बीच प्राचीन वस्तुओं और प्रदर्शनीय वस्तुओं को उधार लेना और उधार लेना एक नियमित गतिविधि है। इस मामले में, एएसआई और वीएमएच दोनों ही संस्कृति मंत्रालय के प्रशासनिक नियंत्रण में हैं।
विज्ञान एवं प्रौद्योगिकी मंत्रालय
टीआईएफएसी, विज्ञान एवं प्रौद्योगिकी विभाग ने एकीकृत कोविड-19 कमांड सेंटर बनाने का सुझाव दिया
प्रौद्योगिकी सूचना, पूर्वानुमान और मूल्यांकन परिषद , विज्ञान एवं प्रौद्योगिकी विभाग के प्रौद्योगिकी थिंक टैंक संस्थान ने सुझाव दिया है कि प्रत्येक जिले में एक कोविड-19 कमांड सेंटर स्थापित किया जाना चाहिए, जो कि आवश्यक आधारभूत संरचना और जनशक्ति से लैस होना चाहिए जिससे कोविड-19 कमांड सेंटर और गांवों के बीच सूचना का आदान-प्रदान दोनों ओर से सुनिश्चित किया जा सके। इससे उपलब्ध संसाधनों का सर्वोत्तम उपयोग और अन्य वैज्ञानिक उद्देश्यों के लिए डेटा का उपयोग करने में भी सहायता प्राप्त हो सकती है।
कोविड-19 मामलों में बढ़ोत्तरी पूर्वानुमान से ज्यादा गंभीर हो गई है, यह तेजी से फैल रही है, विशेष रूप से दूसरी लहर के दौरान और यह ग्रामीण क्षेत्रों में भी प्रवेश कर रही है। चूंकि भारत के गांवों में यह महामारी अलग-अलग तीव्रता के साथ फैल रही है, इसलिए संक्रमण दर, ठीक होने की दर, मृत्यु दर, दवाओं की आपूर्ति, अस्पताल में चिकित्सा आधारभूत संरचनाओं की उपलब्धता जैसे बेड और ऑक्सीजन के बारे में सटीक जानकारियां प्रशासन को एक क्लिक पर उपलब्ध कराने की आवश्यकता है, जिससे पूरे भारत में फैले हुए कोविड-19 को नियंत्रित करने की दिशा में संसाधनों के कुशल प्रबंधन को सुगम बनाया जा सके।
टीआईएफएसी के अनुसार, सभी जिला कोविड-19 कमांड सेंटर को राज्य कोविड-19 कमांड सेंटर से जोड़ा जाना चाहिए, जो पूरे प्रदेश के लिए सूचनाओं का भंडार होगा। इसी प्रकार, सभी राज्य कोविड-19 कमांड सेंटर को केंद्रीय कोविड-19 कमांड सेंटर के साथ डिजिटल रूप से जोड़ा जाना चाहिए, जिससे भारत के सभी राज्यों और गांवों की जानकारी केंद्रीय रूप से उपलब्ध हो सके।
संपूर्ण जानकारी को डिजिटल रूप से स्थानांतरित और संग्रहीत किया जाना चाहिए जिससे समय बद्ध डेटा श्रृंखला पूरे भारत के केंद्रीय कोविड-19 कमांड सेंटर और राज्यों के लिए कोविड-19 कमांड सेंटर में उपलब्ध हो।